會稽頌  其三
作者：諸葛興
朝代：宋

paragraphs: 披竹簡兮典謨，聖手斷兮唐虞。
登群龍兮輔翌，萃一堂兮都俞。
知人兮帝之哲，動天兮帝之德。
畫象兮民不犯，舞干兮苗已格。
迨一旅兮中興，嚴廟貌兮稽陵。
感會遇兮風雲，崇像飾兮股肱。
憤夷楚兮陵上國，忽庭堅兮祀俄息。
泚麟筆兮特書，喟夷吾兮有力。
何汲汲兮詭誕，謂明良兮相賊。
姦雄託兮自文，慨齊東兮毋惑。
仰而觀兮典禮秩，俯而察兮草木殖。
功之遠兮難名，民之思兮無斁。